3. ΑΠΟΦΑΣΙΣ ΥΠΟΥΡΓΩΝ ΕΜΠΟΡΙΟΥ  ΚΑΙ ΓΕΩΡΓΙΑΣ Αριθ. 83625/5867 Υ.Γ. της 8/9 Μαΐου 1959 Περί διενεργείας πωλήσεων γεωμήλων υπό παραγωγών ενίων Νομών, μέσω της ΚΥΔΕΠ. Έχοντες υπ' όψιν: 1)Τα άρθρ. 2 και 6 του υπ' αριθ. 3953/1959 Νόμου «περί ρυθμίσεως της παραγωγής και εμπορίας γεωμήλων» και 2)Την ανάγκην προστασίας της τε παραγωγής και της καταναλώσεως, αποφασίζομεν: 1.Πάσα πώλησις γεωμήλων υπό των παραγωγών των νομών: α)Μεσσηνίας, β)Ηλείας, γ)Αργολίδος, δ)Αχαΐας, ε)Λακωνίας, ς)Κορινθίας, ζ)Αρκαδίας, η)Αττικής, θ)Ευβοίας, ι)Βοιωτίας, ια)Πρεβέζης και ιβ)Κυκλάδων, διενεργείται υποχρεωτικώς, από της ισχύος της παρούσης, μέσω της ΚΥΔΕΠ ή των κατά τόπους εξουσιοδοτουμένων παρ' αυτής Γεωργικών Συνεταιριστικών Οργανώσεων, εις Κέντρα παραλαβής εγκαθιστώμενα εκάστοτε παρά της ΚΥΔΕΠ εντός των παραγωγικών Κέντρων. 2.Παν φορτίον γεωμήλων μεταφερόμενον εντός ή εκτός των ανωτέρω, δια της παρ. 1, καθοριζομένων Νομών, δι' οιουδήποτε χερσαίου ή θαλασσίου μεταφορικού μέσου, θα συνοδεύηται απαραιτήτως υπό αδείας μεταφοράς της ΚΥΔΕΠ ή των εντολοδόχων αυτής Συνεταιριστικών Οργανώσεων. Η εν λόγω άδεια μεταφοράς θ' αναγράφη: α)το ονοματεπώνυμον και τη κατοικίαν του αγοραστού, β)την πωληθείσαν και μεταφερομένην ποσότητα γεωμήλων, γ)την ημερομηνίαν πωλήσεως, δ)το Κέντρον παραλαβής, ως και τον τόπον προορισμού και ε)τα διακριτικά στοιχεία του χρησιμοποιουμένου μεταφορικού μέσου. 3.Η πώλησις γεωμήλων παρά της ΚΥΔΕΠ ή των εντολοδόχων αυτής Συνεταιριστικών Οργανώσεων, θα γίνεται υποχρεωτικώς μόνον προς τους εμπόρους χονδρικής πωλήσεως, απαγορευομένης της απ' ευθείας πωλήσεως γεωμήλων προς λιανοπωλητάς. 4.Πας αγοραστής έμπορος χονδρικής πωλήσεως, υποχρεούται να είναι εφωδιασμένος με σχετικόν τιμολόγιον, εκδιδόμενον παρά της ΚΥΔΕΠ ή των εντολοδόχων αυτής Συνεταιριστικών Οργανώσεων. 5.Καθορίζομεν τιμήν χονδρικής πωλήσεως γεωμήλων παρά της ΚΥΔΕΠ ή των παρ' αυτής εντεταλμένων Γεωργικών Οργανώσεων προς το εμπόριον, ως ακολούθως: Δρχ. 1.Περιφερείας Τριφυλίας         2,26 2.       ''             Ηλείας 2,26 3.       ''             Αργολίδος 2,36  4.       ''             Αχαίας 2,26 5.       ''             Λακωνίας 2,26 6.       ''             Κορινθίας 2,36 7.       ''             Μεσσηνίας 2,26 8.       ''             Αττικής 2,36 9.       ''             Ευβοίας 2,30 10.     ''             Βοιωτίας 2,36 11.     ''             Πρεβέζης 2,20 12.     ''             Κυκλάδων 2,05 Αι ανωτέρω τιμαί δεν ισχύουσι προκειμένου περί εξαγωγών εις το εξωτερικόν ή ειδικών χορηγήσεων, ων αι τιμαί θα καθορίζωνται ειδικώς παρ' ημών. Σελ. 889 150-99 Γεώμηλα 16.Ξ.α.3 6.Οιαδήποτε παράβασις των διατάξεων της παρούσης αποφάσεως διώκεται και τιμωρείται κατά τας διατάξεις του άρθρ. 30 του Ν.Δ. 136/1946 «περί Αγορανομικού Κώδικος», ως τούτο ετροποποιήθη μεταγενεστέρως, ακόμη δε κατά τας διατάξεις του άρθρ. 6 του Νόμ. 3953/1959 «περί ρυθμίσεως της παραγωγής και της εμπορίας γεωμήλων», η δε ποσότης των γεωμήλων κατάσχεται παρά των αρμοδίων Αστυνομικών Αρχών, εις χείρας παντός. 7.Τα κατασχόμενα εκποιούνται δι' αποφάσεως του διευθύνοντος το Αγορανομικόν Τμήμα της Εισαγγελείας Πρωτοδικών Εισαγγελέως, όπου δε δεν υπάρχει τοιούτον, υπό του Εισαγγελέως Πρωτοδικών, του αντιτίμου περιερχομένου, συμφώνως τω Νόμω υπ' αριθ. 3953/59, εις τον παρά τη Α.Τ.Ε. «Λογαριασμόν εγχωρίου πατατοπαραγωγής». Η παρούσα ισχύει καθ' άπασαν την Επικράτειαν, από της 11ης Μαΐου 1959. Δημοσιευθήτω εις την Εφημερίδα της Κυβερνήσεως και ανακοινωθήτω δια του Τύπου.

[Source: greek_legal_code_raptarchis | Tokens: 3012]